**Obec na východnom Slovensku má vlastnú menu. Platiť ňou môžu aj v obchodoch**

****

**ŠIROKÉ / V Širokom, v okrese Prešov, už ôsmy rok majú vlastnú obecnú menu – širocký sokol. Tá funguje ako cenina aj ako výmenné platidlo. Miestni i návštevníci za ne môžu nakupovať v miestnych obchodoch. K jednosokolovým minciam sa postupne pridali aj sokoly vyššej hodnoty.**

**V Širokom ho ľudia dostávajú od obce ako finančný dar pri istých príležitostiach, alebo si ho môžu zameniť. Výmenný kurz voči euru je jedna k jednej. Širocký sokol je v obehu od roku 2010.** Postupne k jednému sokolovi pribudli dvojsokolové i päťsokolové mince, ale tiež vzácne a hodnotné kúsky, ktoré si doslova vypýtala zberateľská spoločnosť. **"Vôbec som si nemyslel, že sa širocký sokol raz môže dostať do striebra alebo bude vyrazený v zlate,"**povedal starosta Širokého Stanislav Bartoš.

Po zlatej verzii 100 širockých sokolov o veľkosti dukátu sa medzi numizmatikmi doslova zaprášilo. ***"Štyridsaťsedem mincí sme uvoľnili pre numizmatikov. Za tri dni bolo po nich,"*** uviedol starosta Bartoš.

**Kompletná sada sa dokonca dostala na medzinárodnú aukciu v Prahe pod záštitou renomovanej aukčnej spoločnosti. Širocký sokol sa tak ocitol aj medzi takými kúskami akým je dukát zo 17. storočia.** Stal sa z toho jednoducho hodnotný zberateľský kúsok. Širocký sokol má navyše lepšie krytie pred zdanením ako ostro sledované kryptomeny.